title: عبد الله لحسايني
text: لحسايني جمع لحيكايات اشعبية لمحلية حققها ونسق بين رواياتها بحال حكاية "سالف لونجا" وحكاية "واو اللوت" وحكاية "دادا بوخزينة" ونشرها باللوغة لعربية ولأمازيغية اليزناسنية تايزناسنيت. وصدر كتاب يلخص اهم مراحل تاريخ بني يزناسن ولا تاريخ السكان ديال السنسلة ديال اجبال ديال بني يزناسن من الفترة اللي كيسميوها العولاما ديال لاركيولوجيا الفترة الإيبوموريزية وهدر فيها على إنسان تافوغالت وخصوصيات الحضارة ديالو مساند على لخولاصة ديال لكتيشافات ديال لاركيولوجيين خصوصاً عبد الجليل بوزوݣار وزاد تفسيرات ميتافيزيقية ديالو على الظواهر السكطولوجية يعني العقائد ديال ما بعد الموت عند إنسان تافوغالت قبل 15 خمسطاش رالف عام ووصل للتاريخ الاستعماري لبني يزناسن وفضل فالدور السياسي لي كانت تلعبو هاذ لقبيلة قبل ومور لستيعمار. ولحسايني لي عطا سمية للمقاومة ديال بني يزناسن قبل لستيعمار خصوصن ف 1895 وسماها المقاومة لستيباقية لحقاش هاذ لقبيلة كانت تأطاكي فرنسا داخل لرض ديال لجزاير. وراه يوجد ينشر دراسة تاريخية مقارينة يغير فيها اللي سماه التزوير التاريخي فسميت "بن مشعل" وبرهن أنو "بن مشعل" هي قرية أثرية فبني يزناسن فلقرن سطاش وسبعطاش 16/17 مشي شخص كيما يقولو المؤرخين خصوصاً لموؤريخ عبد الهادي التازي. وهاذ لستينتاج يقدر يغير معطيات مهمة فتاريخ لمغريب خصوصن فلفترة ديال القرن سبعطاش لحقاش فيها بدات الدولة لعلوية ويقدر يحيي المنطقة لي فيها هاذ لقرية الأثرية من جديد بعني لمنطقة ديال بني يزناسن.